Accident grav pe autostradă, în Timiș
Duminică, 10.03.2024, la ora 14:39, Pompierii timișeni au fost solicitați să intervină pentru asigurarea măsurilor PSI și de prim ajutor în urma unui accident rutier produs pe A1, km 436.
Din cadrul Stației Făget au intervenit o autospecială de primă intervenție si comandă și un echipaj SMURD.
În accidentul rutier au fost implicate o autoutilitară, care s-a răsturnat pe carosabil, și alte 2 autoturisme. La un autoturism a izbucnit un incendiu la nivelul compartimentului motor.
În urma evenimentului a rezultat o victimă de sex feminin, pasager în autoutilitară. Aceasta a fost transportată la Spitalul Orășenesc Făget, conștientă si cooperantă, prezentând escoriații și traumatism de membru superior.
Cum s-a produs accidentul?
Potrivit IPJ Timiș, un bărbat, în vârstă de 39 de ani, a condus o autoutilitara pe A1 dinspre Timișoara spre Deva, iar în dreptul localității Făget a făcut explozie la un pneu și s-a răsturnat pe banda a doua de circulație.
În urma acestui incident, o femeie în vârstă de 38 de ani, pasageră în autoutilitară a fost rănită și transportată la spital.
Polițiștii au întocmit un dosar penal sub aspectul săvârșirii infracțiunii de vătămare corporală din culpă.
La câțiva metri distanță, în spatele acestui incident a mai avut loc o coliziune față-spate între alte două autoturisme, care aveau aceeași direcție de deplasare, impactul soldându-se doar cu pagube materiale.
De asemenea, la unul dintre aceste doua autovehicule a izbucnit un incendiu.
Sursa foto: ISU Timiș